На основу члана 51. Закона о основама својинскоправних односа ("Службени лист СФРЈ", бр. 6 од 8. фебруара 1980, 36 од 29. јуна 1990, "Службени лист СРЈ", број 29 од 26. јуна 1996. и "Службени гласник РС", број 115 од 27. децембра 2005 - др. закон), члана 46. Закона о јавној својини ("Службени гласник РС", бр. 72 од 28. септембра 2011, 88 од 6. октобра 2013, 105 од 3. октобра 2014, 104 од 23. децембра 2016 - др. закон, 108 од 29. децембра 2016, 113 од 17. децембра 2017, 95 од 8. децембра 2018, 153 од 21. децембра 2020.), члана 32. Закона о локалној самоуправи („Службени гласник РС“, бр. 129 од 29. децембра 2007, 83 од 5. августа 2014 - др. закон, 101 од 16. децембра 2016 - др. закон, 47 од 20. јуна 2018, 111 од 25. новембра 2021 - др. закон), Скупштина општине Чајетина, решавајући о захтеву Живорада Богдановића, Слађане Суботић, Мирослава Вјетровића, Слободана Павловића, Дејана Крстена, Јелене Петруљевић, Зорана Суботића, Кртсић Александра, Николић Слободана, Зорице Трајковић и Јелене Грујић, поднетом преко пуномоћника-адвоката Сандре Кршенковић, из Чајетине, Улица Светог Саве број 11, за установљавање права стварне службености, на седници одржаној дана 25. августа 2022. године, донела је

**ОДЛУКУ О УСТАНОВЉАВАЊУ ПРАВА**

**СТВАРНЕ СЛУЖБЕНОСТИ ПРОЛАЗА**

 **1. УСТАНОВЉАВА СЕ право стварне службености пролаза пешице, путничким и теретним моторним возилима, грађевинским машинама и свим другим врстама моторних возила,** на непокретностима-катастарским парцелама у јавној својини Општине Чајетина као послужним добрима, и то:

 **-на делу катастарске парцеле број 4577/17 КО Чајетина, у оквиру аналитичко геодетских тачака 1, 2, 3, 8, 7, у површини од 94 м2,**

 **-на делу катастарске парцеле број 4577/662 КО Чајетина, у оквиру аналитичко геодетских тачака 3, 4, 5, 8, у површини од 3 м2,**

 **-на делу катастарске парцеле број 4577/767 КО Чајетина, у оквиру аналитичко геодетских тачака 5, 6, 7, 8, у површини од 16 м2,** а у свему према графичком прилогу- Скици начина коришћења катастарске парцеле број 4577/767 КО Чајетина, 4577/17 КО Чајетина и 4577/662 КО Чајетина, израђеном од стране геодетске организације ,,DMP GEOSYSTEMS“ Душан Лазић предузетник, из Чајетине, Улица Светосавска број 6, у корист непокретности-катастарске парцеле број 4577/289 КО Чајетина, у сусвојини Живорада Богдановића, Слађане Суботић, Мирослава Вјетровића, Слободана Павловића, Дејана Крстена, Јелене Петруљевић, Зорана Суботића, Крстић Александра, Николић Слободана, Зорице Трајковић и Јелене Грујић, као повласног добра, на начин којим се најмање оптерећују непокретности-катастарске парцеле број 4577/17 КО Чајетина, 4577/267 КО Чајетина и 4577/267 КО Чајетина, као послужна добра, за износ накнаде од 4.746.000, 00 динара,( словима : четиримилионаседамсточетрдесетшестхиљададинара).

 2. На основу ове одлуке, закључиће се уговор о установљавању права стварне службености пролаза, између Општине Чајетина, као носиоца права јавне

својине на непокретностима-послужним добрима описним у ставу 1. изреке ове одлуке, са једне стране, и Живорада Богдановића, Слађане Суботић, Мирослава Вјетровића, Слободана Павловића, Дејана Крстена, Јелене Петруљевић, Зорана Суботића, Крстић Александра, Николић Слободана, Зорице Трајковић ,и Јелене Грујић, као сувласника повласног добра, са друге стране. Сувласници поменутог повласног добра ,дужни су да приступе закључењу наведеног уговора, у року од 60 дана од дана ступања на снагу ове одлуке. Уколико именована лица не приступе закључењу наведеног уговора у поменутом року, сматраће се да су одустали од захтева за успостављање предметне службености и ова ће се одлука поништити.

 3. Овлашћује се председник Општине Чајетина, Милан Стаматовић, да у име и за рачун Општине Чајетина, закључи уговор из става 2. изреке ове одлуке.

 4. Уговор из става 2. изреке ове одлуке, закључује се по претходно прибављеном мишљењу Општинског правобранилаштва Општине Чајетина, у форми јавнобележничког записа или јавнобележнички потврђене-солемнизоване исправе. Трошкове састава поменутог уговора сносиће сувласници повласног добра.

 5. Након закључења уговора из става 2. изреке ове одлуке, у Катастру непокретности, као јавном регистру о непокретностима и правима на њима, на непокретностима-катастарским парцелама број 4577/17 КО Чајетина, 4577/767 КО Чајетина и 4577/662 КО Чајетина, уписаће се право стварне службености пролаза, у корист свакодобног власника повласног добра-катастарске парцеле број 4577/289 КО Чајетина.

 6. О извршењу ове одлуке, стараће се Општинска управа Општине Чајетина.

 7. Ова одлука ступа на снагу осмог дана од дана објављивања у Службеном листу Општине Чајетина.

***О б р а з л о ж е њ е***

 Скупштини општине Чајетина, а преко Одељења за урбанизам и имовинскоправне послове Општинске управе Општине Чајетина, као органа надлежног за имовинскоправне послове, преко пуномоћника—адвоката Сандре Кршенковић, из Чајетине, Улица Светог Саве број 11, обратили су се именовани сувласници повласног добра, описаног у ставу 1. изреке ове одлуке, захтевом за установљавање права стварне службености пролаза на непокертностима у јавној својини Општине Чајетина, поменутим у ставу 1. изреке ове одлуке, као послужним добрима. У захтеву је у битном наведено да сувласници поменутог повласног добра-катастарске парцеле број 4577/289 КО Чајетина, на истом имају изграђен грађевински објекат-стамбено-пословни објекат, и да су за прилаз истом користили пут који води преко наведених непокретности у јавној својини Општине Чајетина, и то свим врстама моторних возила.

 Поступајући по наведеном захтеву ,утврђено је следеће чињенично стање.

 Општина Чајетина је носилац права јавне својине на непокретностима-послужним добрима, описаним у ставу 1. изреке ове одлуке., које су непокретности суседне поменутом повласном добру-катастарској парцели број 4577/289 КО Чајетина.

 Сувласници повласних добара су користили прилаз преко наведених послужним добара, свим врстама моторних возила, ради приступа са јавне саобраћајнице својој непокретности и на њој изграђеном стамбено-пословном објекту.

 У конкретном случају је утврђено да сувласници поменутог повласног добра, ни на који други начин не могу да приступе поменутој парцели, са јавне саобраћајнице, без одговарајућег коришћења наведених послужних добара у јавној својини Општине Чајетина, из којег је разлога неопходно установити службеност пролаза на послужним добрима у јавној својини Општине Чајетина, наведеним у ставу 1. изреке ове одлуке.

 Наведена стварна службеност пролаза ће се вршити на начин којим се најмање оптерећују послужна добра, а у смислу члана 50. Закона о основама својинско правних односа.

 Чланом 49. Закона о основама својинско правних односа, прописано је да је стварна службеност право свакодобног власника једне непокретности-повласно добро, да за потребе коришћења те непокретности, врши одређене радње на непокретности другог власника-послужно добро, или да захтева од власника послужног добра да се уздржава од вршења одређених радњи које би имао право да врши да нема стварне службености, као и да се стварна службеност установљава на одређено време или на одређено доба године.

 Чланом 50. ставом 1. Закона о основама својинско правних односа је предвиђено да се стварна службеност врши на начин којим се најмање оптерећује послужно добро-принцип рестрикције, због чега је одлучено као у ставу 1. изреке ове одлуке.

 Чланом 51. Закона о основама својинско правних односа је предвиђено да се стварна службеност стиче правним послом, одлуком државног органа или одржајем, и одлучено је као у ставу 2. изреке ове одлуке.

 Извештајем Министарства финансија-Пореске управе-Одељења за контролу издвојених активности великих локација у Ужицу утврђена тржишна вредност поменутих непокретности-катастарских парцела број 4577/17 КО Чајетина, 4577/662 КО Чајетина и 4577/767 КО Чајетина, у износу од 42.000, 00 динара по 1 м 2.

 У ставу 6. изреке ове одлуке је одлучено на основу члана 52. Закона о основама својинско правних односа, којим је прописано да се стварна службеност стиче уписом у јавну књигу о непокретностима и правима на њима, или на други одговарајући начин.

 У конкретном случају, утврђено је да власник повласног добра ни на који други начин не може да приступи својој непокретности са јавне саобраћајнице, без одговарајућег коришћења друге непокретности, због чега је неопходно конституисати право стварне службености пролаза преко катастарских парцела број 4577/17 КО Чајетина, 4577/662 КО Чајетина и 4577/767 КО Чајетина, као послужног добра, а у корист непокретности-катастарске парцеле број 4577/289 КО Чајетина, као повласног добра.

 На основу напред наведеног чињеничног стања и важећих законских прописа, одлучено је као у изреци ове одлуке.

**СКУПШТИНА ОПШТИНЕ ЧАЈЕТИНА**

**Број: 46-26/2022-02 од 25. августа 2022. године**

 **ПРЕДСЕДНИК**

**СКУПШТИНЕ ОПШТИНЕ**

 *Арсен Ђурић*